## Odluka o posebnim standardima i mjerilima njihove primjene u provođenju primarne zdravstvene zaštite iz osnovnoga zdravstvenog osiguranja za 2005. godinu

### NN 188/2004 (30.12.2004.), Odluka o posebnim standardima i mjerilima njihove primjene u provođenju primarne zdravstvene zaštite iz osnovnoga zdravstvenog osiguranja za 2005. godinu

# HRVATSKI ZAVOD ZA ZDRAVSTVENO OSIGURANJE

3239

Na
osnovi odredbi članka 85. Zakona o zdravstvenom osiguranju (»Narodne novine«
broj 94/01., 88/02., 149/02., 117/03., 30/04. i 177/04.), članka 19. Statuta
Hrvatskog zavoda za zdravstveno osiguranje (»Narodne novine« broj 16/02.,
24/02. i 58/03.) i članka 14. Odluke o osnovama za sklapanje ugovora sa
zdravstvenim ustanovama i privatnim zdravstvenim radnicima za 2005. godinu
Upravno vijeće Hrvatskog zavoda za zdravstveno osiguranje na 13. sjednici održanoj
21. prosinca 2004. godine, uz suglasnost ministra nadležnog za zdravstvo, a po
prethodno pribav­ljenom mišljenju nadležnih komora, donijelo je

## ODLUKU

### o posebnim standardima i mjerilima njihove primjene u provoĐenju primarne zdravstvene zaŠtite iz osnovnogA zdravstvenog osiguranja za 2005. godinu

OpĆe odredbe

Članak
1.

Ovom se
Odlukom utvrđuju posebni standardi i mjerila za njihovu primjenu, a u svezi s
provođenjem primarne zdravstvene zaštite na područjima gdje postoje veća
odstupanja u organiziranju zdravstvene zaštite zbog nedostatka standardnog
broja osiguranih osoba po timu utvrđenog u općem aktu Hrvatskog zavoda za
zdravstveno osiguranje, odnosno broja timova iz razloga zemljopisnih, odnosno
demografskih obilježja, prometne povezanosti/izoliranosti, gustoće naseljenosti
i drugih posebnih okolnosti pod kojima se provodi zdravstvena zaštita.

Članak 2.

Mjerila za primjenu posebnih standarda iz članka 1.
ove Odluke su kako slijedi:

1. Broj gravitirajućih osiguranih osoba određenim
ordinacijama, odnosno punktovima.

2. Zemljopisno-prometna povezanost/izoliranost:

– lakša zemljopisna i prometna izoliranost

– teža zemljopisna i prometna izoliranost

– najteža zemljopisna i prometna izoliranost

promatrana s osnova učestalosti prometne povezanosti,
kao i    udaljenosti od:

– sjedišta domova zdravlja, odnosno organizacijske
jedinice županijskog doma zdravlja ili druge ordinacije

– najbliže bolnice

– državne ceste

– otoka do kopna

– trajektne luke.

3. Demografska obilježja s osnova prosječne gustoće
naseljenosti gravitirajućeg područja.

4. Obilježja vezana za zdravstvene djelatnosti:

– potreba ustrojstva provođenja hitne medicinske pomoći

– kućnih posjeta

– kućnog liječenja

– patronažnih posjeta

– mogućnost većeg obuhvata područja vezano za
dostupnost  zdravstvene zaštite

– struktura izračuna godišnje novčane vrijednosti po
osiguranoj osobi  (udio materijalnih troškova
u kalkulativnoj vrijednosti tima)

– prava iz obveznog zdravstvenog osiguranja vezana za
pojedinu djelatnost.

5.
Obilježja vezana uz gustoću Osnovne mreže zdravstvene djelatnosti (u  daljenjem tekstu: Mreža) i popunjenost Mreže
u djelatnostima primarne zdravstvene zaštite.

6.
Obilježja vezana za morbiditetne specifičnosti.

7.
Ostala obilježja koja doprinose unapređenju, djelotvornosti i dostupnosti
zdravstvene zaštite.

Članak
3.

Novčani
iznos za posebni standard utvrđuje se kao dodatna novčana sredstva:

1. do
visine pune godišnje vrijednosti tima za određenu djelatnost, odnosno dodatna
novčana sredstava:

2. obračunata s koeficijentom 0,5

3. obračunata s koeficijentom 0,3

4. obračunata s koeficijentom 0,2

5. obračunata s koeficijentom 0,1.

Koeficijent iz stavka 1. ovog članka utvrđuje se na
način da se godišnji novčani iznos sredstava, utvrđen prema neprijeporno
opredijeljenim osiguranim osobama, pomnoži s pripadajućim koeficijentom.

Članak 4.

Na osnovi mjerila iz članka 2. ove Odluke utvrđuju se
prema odredbama članka 3. ove Odluke posebni standardi ugovaranja zdravstvene
zaštite iz osnovnoga zdravstvenog osiguranja u sljedećim djelatnostima:

DJELATNOST
OPĆE/OBITELJSKE MEDICINE

I.

Posebni
standard obuhvaća sve timove kojima u pravilu gravitira do 1200 osiguranih
osoba, a zadovoljeno je i mjerilo teže zemljopisne i prometne izoliranosti, te
mjerilo veće udaljenosti od sjedišta doma zdravlja, odnosno organizacijske
jedinice županijskog doma zdravlja ili druge ordinacije.

Tim iz prethodnog stavka ugovara se kao standardni
tim s pravom na dodatna sredstva do visine godišnje novčane vrijednosti
standardnog tima za djelatnost opće/obiteljske medicine, odnosno za doktora
medicine i doktora specijalista opće/obiteljske medicine do iznosa utvrđenog u članku
30. stavku 1. Tablici 1. »I. PRIMARNA RAZINA ZDRAVSTVENE ZAŠTITE« Odluke o
osnovama za sklapanje ugovora sa zdravstvenim radnicima i privatnim
zdravstvenim radnicima za 2005. godinu.

Odredbe ove točke primjenjuju se pod uvjetom da je za
tim opredijeljeno više od 75% osiguranih osoba koje gravitiraju tom timu.

II.

Posebni standard obuhvaća sve timove kojima gravitira
u pravilu više od 1200 osiguranih osoba, uz mjerilo najteže zemljopisne i
prometne izoliranosti, te potrebu većeg broja timova zbog ustrojstva provođenja
hitne medicinske pomoći. Takvim timovima ugovara se stvarno opredijeljeni broj
osiguranih osoba za koje se dodatna novčana sredstva obračunavaju s
koeficijentom 0,5.

III.

Posebni standard obuhvaća sve timove kojima u pravilu
gravitira više od 1200 osiguranih osoba, uz mjerilo teže zemljopisne i prometne
izoliranosti i dobre popunjenosti Mreže. Takvim timovima ugovara se stvarno
opredijeljeni broj osiguranih osoba za koje se dodatna novčana sredstva obračunavaju
s koeficijentom 0,3.

IV.

Posebni
standard obuhvaća sve timove kojima u pravilu gravitira više od 1200 osiguranih
osoba, uz mjerilo lakše zemljopisne i prometne izoliranosti, te mjerilo veće
udaljenosti od doma zdravlja, odnosno organizacijske jedinice županijskog doma
zdravlja ili druge ordinacije. Takvim timovima ugovara se stvarno opredijeljeni
broj osiguranih osoba za koje se dodatna novčana sredstva obračunavaju s
koeficijentom 0,2.

V.

Posebni standard obuhvaća sve timove kojima u pravilu
gravitira više od 1200 osiguranih osoba, uz mjerilo lakše zemljopisne i
prometne izoliranosti (otoci povezani mostom s kopnom, veća gustoća
naseljenosti, zadovoljavajuća Mreža u djelatnosti, blizina doma zdravlja,
odnosno sjedišta organizacijske jedinice županijskog doma zdravlja, odnosno
mjerodavne opće bolnice). Takvim timovima ugovara se stvarno opredijeljeni broj
osiguranih osoba za koje se dodatna novčana sredstva obračunavaju s
koeficijentom 0,1.

VI.

Ako nekom timu u pravilu gravitira više od 1700
osiguranih osoba, a zdravstvenu zaštitu provodi jedan tim u više područnih
ordinacija na više lokacija, ili na zemljopisno velikom području male gustoće
naseljenosti, te ako je za taj tim opredijeljeno više od 75% osiguranih osoba
koje mu gravitiraju, odluku o dodatnom načinu financiranja donijet će posebno
povjerenstvo Zavoda.

VII.

Posebni standard obuhvaća i timove koji ne prihoduju
novčana sredstva u visini godišnjeg standardnog iznosa za djelatnost opće/obiteljske
medicine, a koji skrbe o osiguranim osobama smještenim u stacionar doma
umirovljenika, odnosno timove koji skrbe o osiguranim osobama-bolesnoj djeci s
trajnim psiho­fizič­kim smetnjama smještenoj u stacionar ustanova socijalne
skrbi.

Takvim timovima ugovara se stvarno opredijeljeni broj
reče­nih osiguranih osoba za koje se dodatna novčana sredstva obračunavaju s
koeficijentom 0,3 i to najviše do godišnje novčane vrijednosti standardnog tima
za djelatnost opće/obiteljske medicine, odnosno za doktora medicine i doktora
specijalista opće/obiteljske medicine do iznosa utvrđenog u članku 30. stavku
1. Tab­lici 1. »I. PRIMARNA RAZINA ZDRAVSTVENE ZAŠTITE« Odluke o osnovama za
sklapanje ugovora sa zdravstvenim radnicima i privatnim zdravstvenim radnicima
za 2005. godinu.

DJELATNOST
ZDRAVSTVENE ZAŠTITE PREDŠKOLSKE DJECE

I.

Posebni
standard obuhvaća sve timove kojima u pravilu gravitira manje od 700 osiguranih
osoba predškolskog uzrasta. Tim se ugovara kao puni standardni tim u
djelatnosti.

Odredbe
ove točke primjenjuju se pod uvjetom da je za tim opredijeljeno više od 75%
osiguranih osoba koje gravitiraju tom timu.

II.

Posebni
standard obuhvaća sve timove kojima gravitira od 700 do 1000 osiguranih osoba
predškolskog uzrasta uz mjerilo teže zemljopisne i prometne izoliranosti. Tim
se ugovara prema stvarno opredijeljenom broju osiguranih osoba za koje se
dodatna novčana sredstva obračunavaju s koeficijentom 0,3.

III.

Posebni
standard obuhvaća sve timove kojima gravitira od 700 do 1000 osiguranih osoba
predškolskog uzrasta uz mjerilo lakše zemljopisne i prometne izoliranosti. Tim
se ugovara prema stvarno opredijeljenom broju osiguranih osoba za koje se
dodatna novčana sredstva obračunavaju s koeficijentom 0,2.

IV.

Posebni
standard obuhvaća sve timove na hrvatskim otocima kojima u pravilu gravitira više
od 1000 osiguranih osoba pred­školskog uzrasta. Tim se ugovara prema stvarno
opredijeljenom broju osiguranih osoba za koje se dodatna novčana sredstva obračunavaju
s koeficijentom 0,1.

DJELATNOST
ZDRAVSTVENE ZAŠTITE ŽENA

I.

Posebni
standard obuhvaća sve timove kojima u pravilu gravitira manje od 4200
osiguranih osoba kao i timove na hrvatskim otocima kojima gravitira od 4200 do
6000 osiguranih osoba. Takvi timovi ugovaraju se kao puni standardni tim u
djelatnosti.

Odredbe ove točke primjenjuju se pod uvjetom da je za
tim opredijeljeno više od 75% osiguranih osoba koje gravitiraju tom timu.

II.

Posebni standard obuhvaća sve timove kojima gravitira
od 4200 do 6000 osiguranih osoba, uz mjerilo teže zemljopisne i prometne
izoliranosti. Tim se ugovara prema stvarno opredijeljenom broju osiguranih
osoba za koje se dodatna novčana sredstva obračunavaju s koeficijentom 0,3.

III.

Posebni standard obuhvaća sve timove kojima gravitira
od 4200 do 6000 osiguranih osoba, uz mjerilo lakše zemljopisne i prometne
izoliranosti. Tim se ugovara prema stvarno opredijeljenom broju osiguranih
osoba za koje se dodatna novčana sredstva obračunavaju s koeficijentom 0,2.

IV.

Posebni
standard obuhvaća sve ginekološke timove na hrvat­skim otocima kojima u pravilu
gravitira više od 6 000 osiguranih osoba. Tim se ugovara prema stvarno
opredijeljenom broju osiguranih osoba za koje se dodatna novčana sredstva obračunavaju
s koeficijentom 0,1.

DJELATNOST
STOMATOLOŠKE ZDRAVSTVENE ZAŠTITE (POLIVALENTNE)

I.

Posebni
standard obuhvaća sve timove kojima u pravilu gravitira do 1400 osiguranih
osoba, a zadovoljeno je i mjerilo najteže zemljopisne i prometne izoliranosti,
te mjerilo veće udaljenosti od doma zdravlja, odnosno organizacijske jedinice županijskog
doma zdravlja ili sljedeće ordinacije.

Tim iz
prethodnog stavka ugovara se na osnovi standardnog tima s pravom na dodatna
sredstva do visine godišnje vrijednosti tima, koju će za svaki pojedini tim
utvrditi povjerenstvo Zavoda uvažavajući stvarne troškove provođenja
zdravstvene zaštite u dijelu materijalnih troškova s obzirom na gravitirajući
broj osiguranih osoba timu.

Odredbe
ove točke primjenjuju se pod uvjetom da je za tim opredijeljeno više od 75%
osiguranih osoba koje gravitiraju tom timu.

II.

Posebni
standard obuhvaća sve timove kojima u pravilu gravitira više od 1400 osiguranih
osoba, uz mjerilo teže zemljopisne i prometne izoliranosti i dobre popunjenosti
Mreže. Takvim timovima ugovara se stvarno opredijeljeni broj osiguranih osoba
za koje se dodatna novčana sredstva obračunavaju s koeficijentom 0,3.

III.

Posebni
standard obuhvaća sve timove kojima u pravilu gravitira više od 1400 osiguranih
osoba, uz mjerilo lakše zemljopisne i prometne izoliranosti, te mjerilo veće
udaljenosti od doma zdravlja, odnosno organizacijske jedinice županijskog doma
zdravlja ili druge ordinacije. Takvim timovima ugovara se stvarno opredijeljeni
broj osiguranih osoba za koje se dodatna novčana sredstva obračunavaju s
koeficijentom 0,2.

IV.

Posebni
standard obuhvaća sve timove kojima u pravilu gravitira više od 1400 osiguranih
osoba, uz mjerilo lakše zemljopisne i prometne izoliranosti (otoci povezani
mostom s kopnom, veća gustoća naseljenosti, zadovoljavajuća popunjenost timova
prema broju opredijeljenih osiguranih osoba). Takvim timovima ugovara se stvarno
opredijeljeni broj osiguranih osoba za koje se dodatna novčana sredstva obračunavaju
s koeficijentom 0,1.

HIGIJENSKO-EPIDEMIOLOŠKA
ZDRAVSTVENA ZAŠTITA

Županijskim
zavodima za javno zdravstvo na području kojih je prosječna gustoća stanovnika
na km2 manja od 50, ugovaraju se
dodatna novčana sredstva s koeficijentom 0,1.

PREVENTIVNO-ODGOJNE
MJERE ZA ZDRAVSTVENU ZAŠTITU ŠKOLSKE DJECE I STUDENATA

Županijskim
zavodima za javno zdravstvo, na području kojih je prosječna gustoća stanovnika
na km2 manja od 50, ugovara se
dodatan tim u navedenoj djelatnosti.

Županijskim
zavodima za javno zdravstvo, koji provode preventivno odgojne mjere u školskim
ustanovama udaljenim više od 20 km od sjedišta tima, dodatna novčana sredstva
za broj osiguranih osoba u tim školama obračunavaju se s koeficijentom 0,1.

Županijskim
zavodima za javno zdravstvo, koji u značajnijoj mjeri provode preventivno
odgojne mjere zdravstvene zaštite školske djece i studenata na hrvatskim
otocima, ugovaraju se dodatna sredstva visina kojih se utvrđuje u ovisnosti o
objektivnom stanju na terenu:

–
lokaciji tima

– veličini
terena koji pokriva

– broju
škola za koje tim skrbi.

Odredbe
ovog članka ne mogu se primjenjivati kumulativno.

PATRONAŽNA
ZDRAVSTVENA ZAŠTITA

 Domovima zdravlja, odnosno organizacijskim
jedinicama županijskog doma zdravlja na području kojih je prosječan broj
stanovnika na km2
manji od 30, ugovara se razlika između stvarnog broja stanovnika na području
doma zdravlja, odnosno organizacijske jedinice županijskog doma zdravlja i
standardnog broja stanovnika s obzirom na broj ponuđenih patronažnih sestara VŠS,
ali ne više od jednog punog standardnog tima ili se na spe­cifičnom području
unutar doma zdravlja, odnosno organizacijske jedinice županijskog doma zdravlja
na kojem je broj stanovnika na/km2 manji od 30, uz uvjet da je dom zdravlja, odnosno
organizacijska jedinica županijskog doma zdravlja, formirao (ponudio) tim koji
provodi patronažnu zdravstvenu zaštitu upravo za to područje, dodatno ugovara
razlika novčanih sredstava od stvarno pripadajućih sredstava s obzirom na broj
stanovnika do punog standardnog tima za djelatnost.

PRIMARNA
LABORATORIJSKA DIJAGNOSTIKA

Svi
laboratoriji kojima gravitira do 16 250 osiguranih osoba ugovaraju se prema
fiksnom godišnjem novčanom iznosu od 499.037,50 kn.

Primarna
laboratorijska dijagnostika na hrvatskim otocima, koja zbrinjava više od 16
250, a manje od 20 400 osiguranih osoba, ugovara se kao 1/2 standardnog tima
primarne laboratorijske dijagnostike.

Za
dislocirane laboratorijske jedinice na područjima s težom zemljopisnom i
prometnom izoliranošću, te većom udaljenošću od sjedišta matičnog laboratorija,
a u kojima postoji zaposleni laboratorijski radnik, posebno povjerenstvo koje
imenuje direktor Zavoda utvrdit će potrebna dodatna sredstva.

ZAVRŠNE
ODREDBE

Članak
5.

Timovima
kojima gravitira više od maksimalno dopuštenog broja osiguranih osoba, a Mreža
se iz objektivnih razloga ne može popuniti, iznimno se dopušta ugovaranje svih
stvarno opredijeljenih osiguranih osoba.

Zavod i
domovi zdravlja mogu za djelatnost za koju ne postoji dostatan broj doktora
specijalista sklopiti ugovor za »tim bez nositelja« koji se ugovara prema
stvarnom broju opredijeljenih osiguranih osoba.

Ako
timu gravitira značajno veći broj osiguranih osoba od onog koji je opredijeljen
timu na punktu, odnosno ako na području gdje je broj timova usklađen s
odredbama Mreže zdravstvene djelatnosti, a tim iz iste djelatnosti zbog broja
opredijeljenih osiguranih osoba primjenom odredaba iz ove Odluke ostvaruje godišnje
25% sredstava više od godišnje novčane vrijednosti standardnog tima, novčana
naknada za tim obračunava se s koeficijentom prve niže skupine od koeficijenta
skupine koja mu inače pripada prema mjerilima propisanim ovom Odlukom, a kada
nema niže skupinetim se ugovara prema stvarnom broju opredijeljenih
osiguranih osoba.

Članak
6.

Mjerila
za ugovaranje hitne medicinske pomoći, koja nisu obuhvaćena »korektivnim
faktorima« iz Pravilnika o standardima i normativima prava na zdravstvenu zaštitu
iz osnovnog zdravstvenog osiguranja za 2005. godinu, u svezi s rješavanjem
posebitosti pružanja hitne medicinske pomoći na području Republike Hrvatske,
kao i primjenu mjerila propisanih ovom Odlukom u drugim djelatnostima, utvrđuje
posebno povjerenstvo koje imenuje direktor Zavoda. Jednog člana povjerenstva
imenuje ministarstvo nadležno za zdravstvo.

Članak
7.

Ova
Odluka stupa na snagu danom objave u »Narodnim novinama«, a primjenjuje se od
1. siječnja 2005. godine.

Klasa: 025-04/04-01/272
Urbroj: 338-01-05-04-1
Zagreb, 21. prosinca 2004.

Predsjednik
Upravnog vijeća Hrvatskog zavoda
za zdravstveno osiguranje **prim****. Stjepan Bačić, dr. med.,** v. r.

Odluka, NN 188/2004-3239